# Legământ & Dialog 5780

# Introducere

În perioada cât am fost Șef Rabin, am dezvoltat prietenii minunate cu alți lideri religioși, inclusiv cei doi Arhiepiscopi de Canterbury din acea vreme. Aceasta a fost parte a unei vindecări profunde ce a avut loc între evrei și creștini în era Post-Holocaust, după multe secole de înstrăinare sau, mai rău. Respectam diferențele dintre noi, lucrând împreună pentru lucrurile care contau pentru ambele religii, de la schimbări climatice, până la atenuarea sărăciei.

La un moment dat, Arhiepiscopul de Canterbury a avut o solicitare neobișnuită: “*Vom începe un an de citire a Bibliei. Crezi că poți face ceva similar în cadrul Comunității Evreiești*?” “*Desigur*”, am răspuns. „*Facem asta în fiecare an. Însă este un cuvânt pe care s-ar putea să-l găsim problematic*”. „*Ce cuvânt este acesta*”, m-a întrebat. “*Cuvântul ‘citirea’* ”, am răspuns. “*Noi niciodată nu citim pur și simplu Biblia. O studiem, o interpretăm, interpretăm alte interpretări, ne contrazicem, punem întrebări, dezbatem. Cuvântul ‘citirea’ nu este chiar exact pentru modul în care interacționăm noi cu Tora. De obicei este mai activ de atât.* ”

E posibil să fi adăugat și ca însăși expresia *keriat ha-Torah*, care este, de obicei, tradusă prin citirea Torei, probabil nu se referă deloc la asta. *Keriat ha-Torah*, corect înțeles, este un act performativ. Este o re-creare săptămânală a revelației de pe Muntele Sinai. Este o ceremonie de ratificare a legământului asemănătoare cu cea pe care Moshe a făcut-o pe Muntele Sinai: *“A luat cartea legământului, și a citit-o în fața poporului. Ei au zis: „Vom face și vom asculta tot ce a zis Domnul.”* (Ex. 24: 7), și care se aseamănă și cu ceremonia de reînoire a legământului, celebrată de Ezra după întoarcerea din Babilon, așa cum este descrisă în Nehemia 8-9. În acest context *Keriah* nu înseamnă citirea, ca sens modern de a sta în fotoliu și citi o carte. Înseamnă a declara, a proclama, a stabili și a face cunoscută legea. Este la fel ca în Parlament atunci când proiectul de lege primește lectura finală, adică ratificarea acestuia.

Deci Tora nu este ceva ce doar să citim. Aceasta presupune implicare totală. Și ceea ce a făcut posibilă această implicare este conceptul rabinic de Midrash. Midrashul, așa cum îl percep eu (și, desigur, există și alte moduri) era răspunsul rabinic pentru încheierea profeției. Atâta timp cât existau profeți – până în vremurile lui Hagai, Zaharia, Malahi – ei aduceau cuvântul lui Dumnezeu generațiilor lor. Ei îl auzeau; îl declarau; cuvântul Divin a trăit în cadrul curentelor și valurilor istoriei.

Însă a venit o vreme când nu mai existau profeți. Cum puteau atunci evreii să micșoreze diferența dintre cuvânt atunci și situația istorică acum? A fost o situație de criză și diferite grupuri de evrei au reacționat în moduri diferite. Saduceii, după câte ne putem da seama, s-au limitat la textul literar. Pentru ei Tora nu s-a înnoit generație după generație. A fost dată o dată și era suficient.

Alte grupuri, inclusiv acelea pe care le cunoaștem prin intermediul Sulurilor de la Marea Moartă, au dezvoltat un tip de exegeză biblică, cunoscută sub denumirea de *Pesher.* Există un sens de suprafață al textului, însă există și un înțeles ascuns, ce are de multe ori de-a face cu oameni sau evenimente din prezent sau de la sfârșitul zilelor, care se presupunea că vor veni în scurt timp.

Rabinii, însă, au dezvoltat tehnica *midrash*-ului, care prin citirea cu atenție ne poate ajuta să înțelegem anumite specificități ale Legii Evreiești (Midrash Halaha) sau detalii ale narațiunii biblice care lipsesc din text (Midrash Hagada). Această formă de interacțiune este atât de puternică, încât cea mai mare instituție rabinică a iudaismului a fost denumită după aceasta: Beit Midrash, ‘casa Midrashului’.

În esență, Midrasul este podul deasupra abisului de timp dintre lumea din vremea textului original acum treizeci sau patruzeci de secole și lumea din prezent, ca timp și spațiu. Midrashul nu întreabă “Ce a însemnat textul atunci?”, ci mai degrabă: “Ce înseamnă textul pentru mine acum?” În spatele Midrashurilor se află trei principii fundamentale de credință.

În primul rând, Tora este cuvântul lui Dumnezeu și, la fel cum Dumnezeu transcende timpul, la fel și cuvântul Său. Ar fi absurd, de exemplu, să presupunem că oamenii de acum trei mii de ani au prevăzut telefoanele smart, rețelele de social media și predispoziția de a fi online 24/7. Totuși Shabatul vorbește tocmai despre acest fenomen și despre nevoia noastră de a ne detoxifia de lumea digitală o dată pe săptămână. Dumnezeu ne vorbește astăzi prin inflexiunile neașteptate ale cuvintelor pe care ni le-a rostit acum treizeci și trei de secole.

În al doilea rând, legământul dintre Dumnezeu și strămoșii noștri la Muntele Sinai se păstrează și astăzi. A supraviețuit exilului Babilonian, distrugerii Romane, secolelor de dispersare și Holocaustului. Tora este textul acestui legământ care ne leagă în continuare.

În cel de-al treilea rând, principiile care stau la baza Torei s-au schimbat foarte puțin de-a lungul secolelor. Cu siguranță, nu mai avem Templul pentru a putea aduce sacrificii. Nu mai utilizăm pedeapsa capitală. Însă valorile care stau la baza Torei sunt neașteptat de relevante societății contemporane și vieților noastre seculare în secolul 21.

Nu doar citim Tora. O aducem în vremurile noastre, în viețile noastre, în cea mai atentă formă de ascultare și cele mai adânci angajamente existențiale. Propriile mele convingeri au fost formate în această conversație continuă cu textul biblic, care face parte din mentalul evreiesc și din săptămâna evreiască. Din acest motiv, pentru a sublinia acest angajament personal am decis să intitulez studiile din acest an “Eu cred”, ca un mod de a spune că aceasta este perspective din care am ajuns să privesc lumea, ascultând cu cea mai mare atenție cu care am putut Tora și mesajul său pentru mine-aici-acum.

Tora nu este un tratat sistematic despre convingeri, este un mod unic de a vedea lumea și de a răspunde acesteia. Și într-o era a întunericului moral, mesajul său încă strălucește. Așadar, oricum, eu cred. Fie ca acesta să fie un an în care cu toții să învățăm și să creștem.